Ivan Stanislav

Ivan Stanislav (* 29. september 1939, Bratislava – † 4. marec 2003, Bratislava) bol slovenský diplomat, novinár, spisovateľ, spevák a organizátor kultúrneho života.

Vzdelanie a pracovná činnosť 
V roku 1961 absolvoval štúdium filológie na Filozofickej fakulte UK v Bratislave. V roku 1969 získal titul PhDr. 
 Medzi rokmi 1969 – 1971 pôsobil vo vydavateľstve Slovenský spisovateľ v oddelení kultúry redakcie denníka Večerník v Bratislave 
 V rokoch 1960 – 1971 externe spoluprácoval s Tatra revue v Bratislave a s Orchestrom Gustáva Offermanna.
 V rokochoch 1971 – 1989 pôsobil vo funkcii riaditeľa slovenského hudobného vydavateľstva OPUS v Bratislave.
 Od 1990 sa stal riaditeľom spoločnosti ISTA – pre obchod s kultúrnymi komoditami.
 Od  27. októbra 1998 –  do 28. februára 1999 pôsobil ako Veľvyslanec SR v Chorvátskej republike.

Zo života 
Ivan Stanislav sa narodil v rodine významného slovenského jazykovedca, slavistu Jána Stanislava. Neskôr sa rozhodol študovať filológiu na Filozofickej fakulte UK v Bratislave (jeho doménou bola hispanistika). Niekoľko sezón pôsobil aj ako redaktor bratislavského Večerníka. V tomto období sa kultúrne oddelenie tohto bratislavského denníka stalo významnou platformou reflexie živej kultúry na Slovensku. Dodnes sa pri spracúvaní monografií orchestrov, interpretov či javov v slovenskej kultúre významne využívajú práve informácie uverejnené v niekdajšom Večerníku. V tomto období bol Ivan Stanislav, okrem redaktorskej práce, známy aj ako príležitostný spevák v rôznych zoskupeniach, a ako interpret mal za sebou v bratislavskom rozhlase viac ako dve desiatky štúdiových nahrávok. Sú to predovšetkým slovenské evergreeny, skladby autorov swingovej generácie slovenskej populárnej hudby alebo prevzaté skladby z juhoslovanského repertoára (zo slovenských najmä dusíkovské skladby, s jednou z nich – Marínou – sa predstavil aj v deväťdesiatych rokoch v Krajíčkovej televíznej relácii Repete).
Od začiatku 60. rokov minulého storočia spieval Ivan Stanislav napríklad s Orchestrom Gustáva Offermanna, známym telesom najmä v západných krajinách Európy. Predstavil sa aj v televízii (v TV relácii Malá televízna hitparáda bola v roku 1970 úspešná jeho nahrávka Belinda) a na doskách legendárneho divadla Tatra-revue. Je známy aj z projektu Slovenská kuchárka, v ktorom v tomto období účinkoval.

Opus 
V januári 1971 vzniklo prvé slovenské hudobné vydavateľstvo OPUS, a Ivan Stanislav sa na 19 rokov stal jeho riaditeľom. Aj keď toto obdobie bolo poznačené silnejúcimi normalizačnými tlakmi, vydavateľskú politiku inštitúcie to výraznejšie nepoznačilo. Potvrdzujú to aj spomienky niektorých predstaviteľov populárnej hudby v memoárových dielach (napr. spomienky artrockového hudobníka Mariána Vargu na vtedajšieho ministra kultúry SSR Miroslava Válka), podľa ktorých sa vždy našiel spôsob, akým nahrávku zrealizovať. Slovenská hudobná kultúra vznikom OPUS-u dostala svoju národnú tvár. Na rozdiel od dovtedy neproporčne pokrivkávajúcich aktivít existujúcej bratislavskej pobočky pražského Supraphonu, sa dramaturgia OPUS-u plne zamerala na mapovanie slovenskej hudobnej kultúry. Hneď v prvých piatich rokoch existencie vydavateľstva stihli zaznamenať a vydať desiatky významných diel – od základných dielo ako Suchoňovej Krútňavy, cez aktivity Slovenskej filharmónie a Slovenského komorného orchestra, cez nahrávky Dariny Laščiakovej a Jána Berkyho-Mrenicu až po poéziu a skladby skupiny Prúdy, Collegium Musicum, Evy Kostolányiovej, Jany Kocianovej, Karola Duchoňa a ďalších. V neskoršom období ponúkol realizáciu nahrávok aj niektorým mladým rockovým skupinám (napr. skupine Tublatanka). Na dlhé roky sa stal OPUS značkou, ktorá sprevádzala Slovensko v zahraničí, ale aj doma – napríklad na Bratislavskej lýre, Bratislavských hudobných slávnostiach, či Východná|Východnej. Napriek trvalému komerčnému záujmu o populárnu hudbu sa vďaka prezieravej vydavateľskej politike Ivana Stanislava podarilo na prvé priečky záujmu dostať tzv. vážnu a ľudovú hudbu. Význam myšlienky zaznamenávania a vydávania slovenskej hudobnej a slovenskej kultúry vyvrcholil v roku 1985 vybudovaním komplexného prevádzkového centra vydavateľstva OPUS na Mlynských nivách v Bratislave podľa návrhu architekta Dušana Mitterpacha. Súčasťou centra boli unikátne digitálne štúdiá so špeciálnou protihlukovou ochranou, každé z nich určené pre iný hudobný žáner. V tom čase patrili medzi najmodernejšie v Európe, aj preto oň (okrem obligátnych interpretov zo strednej a východnej Európy) prejavili záujem aj hudobníci zo západnej Európy a USA. Žiaľ, porevolučné vedenie rezortu kultúry rozhodlo o privatizácii vydavateľstva, a tak archív, toto národné kultúrne dedičstvo v podobe tisícok záznamových pásov hudby a hovoreného slova, či knižnej produkcie, čakala neistá budúcnosť. Sčasti sa potvrdila už po niekoľkých rokoch, keď nový vlastník budovy rozhodol o zbúraní tej časti, v ktorej sa nachádzali unikátne digitálne štúdiá.

Ista a diplomacia 
Začiatkom deväťdesiatych rokov založil Ivan Stanislav po odchode z OPUS-u vydavateľstvo Ista – spoločnosť pre obchod s kultúrnymi komoditami. Okrem vydávania vlastnej produkcie (napríklad ľudových rozprávok, ktoré upravil a nahral so slovenskými hercami pred desaťročiami) sa venoval aj dovozu a vývozu artefaktov. V rokoch 1998 – 1999 bol veľvyslancom Slovenskej republiky v Chorvátsku.
Zákulisie tvorivých aktivít Ivana Stanislava je známe aj z jeho dvoch autorských kníh – v prvej Život v slove spomína na svojho otca, jazykovedca Jána Stanislava, a v druhej, Showbussines má rande v Cannes, píše o zákulisí hudobných veľtrhov v Cannes. V tejto knihe sa vracia aj k interpretom, ktorých ako riaditeľ festivalového výboru Bratislavskej lýry (na tomto poste pôsobil v rokoch 1972 – 1974) pozýval do Bratislavy.

Dielo

Knihy 
 Život v slove: rozprávanie o profesorovi Jánovi Stanislavovi. 1. vyd. Bratislava: Slovenský spisovateľ, 1987. 245 s.
 Showbussines má rande v Cannes, Littera, Bratislava, 1992.

Diskografia

Hudba 
 1972 Hráme jubilantom – Opus 91130213, LP – Mamičke k sviatku
 2007 Najkrajšie piesne Gejzu Dusíka – Opus EAN 8584019 276523, CD – 07. Dve oči neverné

Réžia 
 1976: Strýco Marcin a tetka Agneša trkocú - Strýco Marcin, tetka Agneša - Opus9118 0340, LP, MC, nahrávka verejného vystúpenia zo Zohoru 1. júna 1976, Malokarpatská dychovka pod vedením Vladimíra Jurču, réžia: dr. Ivan Stanislav 
 1978: Strýco Marcin koštuje - Opus 91 18 0805, LP, MC, záznam verejnej nahrávky v Cíferi 24. 10. 1978, Hraje Malokarpatská kapela pod vedením Vladimíra Jurču, sólisti: Oľga Bubničová, Eva Hanzelová, Helena Uhríková, Karol Bubnič, Adam Hudec, úpravy piesní Adam Hudec, réžia: Ivan Stanislav
 1980: Dychotéka strýca Marcina - Opus 9118 0963, LP, nahrávka verejného vystúpenia z Cífera 21. septembra 1979, Malokarpatská dychovka pod vedením Vladimíra Jurču, réžia: PhDr. Ivan Stanislav

 Rozprávky 
 O pyšnej princeznej – Ista, CD (Na námet ľudových rozprávok napísal Ivan Stanislav, účinkujúci: Vladimír Durdík, Vladimír Minarovič, Jana Nagyová, František Dibarbora, Pavol Mikulík, Vladimír Kostovič, Vladimír Minarovič) (reedícia – 2007 – Ista, CD)
 Medovníkový domček, Trojruža – Ista, CD (na námet ľudových rozprávok napísal Ivan Stanislav – album obsahuje aj piesne pre deti, účinkujúci: Zora Kolínska, M. Tomanová, Eva Rysová, M. Gregor, Magda Vášáryová, Ľubo Roman)
 1976 Červená čiapočka – Ivan Stanislav – Opus, LP, účinkujúci: Katka: Mária Tomanová, Matka: Eva Rysová, Vlk: Jozef Kroner, Smrek: Alojz Kramár, Dub: Marián Gallo, Stará mama: Oľga Sýkorová
 1976 Ako išlo vajce na vandrovku – Opus 9118 0487, LP, (na námet ľudovej rozprávky zo zbierky Pavla Dobšinského, účinkujú: Marián Labuda, Oľga Šalagová, Peter Debnár, Stano Dančiak, Vladimír Slosjar, Oldo Hlaváček ml., Ľubo Gregor, Pavol Mikulík, Emília Tomanová, Zora Kolínska, Ivan Krajíček, Oldo Hlaváček, reedícia: 1991)
 1976 O dvanástich mesiacoch - Prorok rak – Opus 9118 0488, LP, (na námet ľudovej rozprávky zo zbierky Pavla Dobšinského, účinkujú: Maruška:Magda Vášáryová, Holena:Zora Kolínska, Macocha:Naďa Kotršová, Január:Ján Klimo - Rak:Anton Mrvečka, Raková:Elena Rampáková, Bakuľa:Karol Čálik, Kubo:Ľubo Gregor, Pani:Libuša Trutzová, Pán:Vlado Kostovič, Lokaj:Ján Mistrík
 1976 Snehová kráľovná – Opus 9118 0502, LP, (na námet rozprávky Hansa Christiana Andersena – Ivan Stanislav, účinkujú: Rozprávač:Karol Machata, Gerda:Jarmila Koleničová, Kay:Ľubo Roman, Babička:Viera Bálintová, Havran:Paľo Mikulík, Princ:Zoro Laurinc, Princezná:Eva - Mária Chalupová, Elza(zbojníčka):Zuzana Kronerová, Atamanka:Katarína Binderová, Sob:Stano Dančiak, Laponka:Vilma Jamnická, Snehová kráľovná:Eva Rysová, 1.zbojník:Benjamín Michalský, 2.zbojník:Vlado Slosjar, Dievčatko:Zuzana Skopalová, Chlapec:Michal Suchánek
 1977 Drevená krava – Opus (na námet ľudových rozprávok zo zbierky Pavla Dobšinského, účinkujúci: Karol Čálik, Marián Gallo, Oldo Hlaváček, Eva Krížiková,  Zora Kolínska, Gustáv Valach, Ivan Krajíček, Ivan Stanislav)
 1978 O hlúpej žene - Trojruža – Opus 9118 0623, LP, (na motívy ľudovej rozprávky – Ivan Stanislav, účinkujú: Dora:Zita Furková, Mišo:Viliam Polónyi, Hrnčiar:Ivan Krivosudský, 1.zbojník:Paľo Mikulík, 2.zbojník:Peter Debnár - Kupec:Martin Gregor, Milka:Magda Vášáryová, Dobroslav:Ľubo Roman
 1981 Kráľ času – Opus 9118 0952, LP,  účinkujúci: Ivan Mistrík, Ivan Letko, Ladislav Chudík, Michal Dočolomanský, František Dibarbora, Marián Labuda, Stano Dančiak, Peter Debnár)
 1981 O múdrom zlatníkovi – Opus 9118 1237, LP, (na motívy ľudovej rozprávky, účinkujúci: Michal Dočolomanský, Ladislav Chudík, Karol Machata, Zdena Studenková, Stano Dančiak, Vladimír Durdík, Emil Horváth, Viliam Polónyi, Eduard Bindas)
 1981 O pyšnej princeznej – Opus 9118 1234, LP, (účinkujúci: Vladimír Durdík, Jana Nagyová, František Dibarbora, Pavol Mikulík, Ján Valentík, Vladimír Kostovič, Vladimír Minarovič)
 1988 O veternom kráľovi – Opus 9118 2051, LP, (účinkujúci: Štefan Kvietik, Maroš Kramár, Zdena Studenková, Zora Kolínska, Emília Tomanová, Božidara Turzonovová, Andrej Hryc)
 2006 Tri prasiatka – reedícia, Ista, CD (Na námet ľudov rozprávky Jonathana Swifta napísal Ivan Stanislav, účinkujúci: Zora Kolínska, E. Tomanová, Soňa Valentová, Michal Dočolomanský, Július Satinský a ďalší)
 2006 Gulliverova neobyčajná cesta – Ista, CD (Na rozprávky napísal Ivan Stanislav, účinkujúci: Jozef Kroner, Zuzana Kronerová, Leopold Haverl a ďalší)
 2006 Kocúr v čižmách – Ista, CD (Na námet rozprávky napísal Ivan Stanislav, účinkujúci: Oldo Hlaváček, Ivan Mistrík, Juraj Kukura, M. Gregor)
 2007 Kráľ času, Tri groše'' – Ista, CD (Na námet ľudových rozprávok napísal Ivan Stanislav – album obsahuje aj piesne pre deti, účinkujúci: Michal Dočolomanský, František Dibarbora, Stano Dančiak, Peter Debnár,  Ivan Mistrík,  Ladislav Chudík, Marián Labuda)

Piesne 
 Belinda (Pretty Belinda) – (Chris Andrews / Alexander Karšay)
 Mamičke k sviatku

Referencie 

Osobnosti z Bratislavy
Slovenskí speváci
Slovenskí spisovatelia
Slovenskí diplomati
Veľvyslanci Slovenska v Chorvátsku
Tatra revue
Absolventi Filozofickej fakulty Univerzity Komenského v Bratislave